b'\n_START_ARTICLE_\nPastir\xc4\x8dek\n_START_SECTION_\nPovzetek vsebine\n_START_PARAGRAPH_\n\xc5\xbdivel je pastir\xc4\x8dek, ki je nekega popoldneva v Istri pasel \xc4\x8dredo krav, koz in ovac. Bilo je zelo vro\xc4\x8de in sonce je neusmiljeno pripekalo. Naenkrat pastir\xc4\x8dek zagleda tri prelepe deklice, ki spijo na trati. \xc5\xa0e sanjalo se mu ni, da so to vile. Pastir\xc4\x8dek je pomislil sam pri sebi:\xc2\xa0\xc2\xbbSonce jih bo opeklo, moram jim pomagati.\xc2\xab\xc2\xa0Da bi jih obvaroval pred \xc5\xbego\xc4\x8dim soncem, je splezal na bli\xc5\xbenje lipovo drevo, nalomil vej in jih posadil okoli njih. Kmalu zatem so se vile zbudile iz navideznega spanja in se \xc4\x8dudile:\xc2\xa0\xc2\xbbKdo neki je bil tako usmiljen, da nas je za\xc5\xa1\xc4\x8ditil pred son\xc4\x8dno pripeko?\xc2\xab\xc2\xa0V resnici so vile dobro vedele, kdo je to naredil, saj ta \xc4\x8das niso spale, ampak so pozorno spremljale vsako pastir\xc4\x8dkovo ravnanje._NEWLINE_Vile so imele prelepe dolge lase, svetili so se jim kakor \xc4\x8disto zlato, zato se jih je pastir\xc4\x8dek prestra\xc5\xa1il in hotel zbe\xc5\xbeati. Toda v trenutku so bile vile pri njem in ga spra\xc5\xa1evale, kaj si \xc5\xbeeli v dar, ker je bil do njih tako dober. Ker je bil pastir\xc4\x8dek skromen, si ni \xc5\xbeelel ni\xc4\x8desar. Ponujale so mu mo\xc5\xa1njo denarja, iz katerega ne bi nikoli zmanjkalo denarja, a ga pastir\xc4\x8dek ni maral. Vile so spoznale njegovo dobroto in po\xc5\xa1tenost, zato so mu rekle:\xc2\xa0\xc2\xbbKo bo\xc5\xa1 zve\xc4\x8der gnal \xc5\xbeivino domov, bo\xc5\xa1 od morja sli\xc5\xa1al ogla\xc5\xa1evanje zvoncev. Toda nikar se ne oziraj.\xc2\xab\xc2\xa0Ko so to izgovorile, so od\xc5\xa1le. Pastir\xc4\x8dek je \xc5\xa1ele tedaj ugotovil, da so bile vile._NEWLINE_Sonce je za\xc4\x8delo zahajati in na zemljo se je spu\xc5\xa1\xc4\x8dal mrak. Pastir\xc4\x8dek se je vra\xc4\x8dal proti domu in \xc4\x8dim bli\xc5\xbeje je bil, tem glasnej\xc5\xa1e zvonjenje je sli\xc5\xa1al za svojim hrbtom. Toda pozabil je, kaj so mu vile naro\xc4\x8dile. Pogledal je nazaj in zagledal veliko \xc4\x8dredo ovac, koz in krav, ki so prihajale iz morja in sledile njegovi \xc4\x8dredi. A ker ni upo\xc5\xa1teval svarila, je v tistem trenutku vse prenehalo. Ostala je samo \xc4\x8dreda, ki je \xc5\xbee bila na kopnem. \xc4\x8ce pastir\xc4\x8dek ne bi pogledal nazaj, bi imel ogromno \xc4\x8dredo, a je bil kljub temu zadovoljen. \xc5\xa0e ve\xc4\x8d, nekaj \xc5\xbeivali, ki so mu jih podarile vile, je razdelil med svoje revne sosede.\n_START_SECTION_\nLiki\n_START_PARAGRAPH_\nPastir\xc4\x8dek je glavna knji\xc5\xbeevna oseba. Je dobrosr\xc4\x8den, po\xc5\xa1ten in skromen de\xc4\x8dek, saj brez pomisleka pomaga spe\xc4\x8dim dekletom (vilam). V zameno za to ne zahteva ni\xc4\x8desar, dobrih vil se celo ustra\xc5\xa1i in jim posku\xc5\xa1a zbe\xc5\xbeati. Na koncu se izka\xc5\xbee kot pozabljiv in radoveden, saj ne upo\xc5\xa1teva navodila in se ozre nazaj. Za svojo dobroto je kljub vsemu popla\xc4\x8dan._NEWLINE_Tri dobre vile s svojo navihanostjo, prebrisanostjo in premetenostjo preizku\xc5\xa1ajo pastir\xc4\x8dkovo dobroto in ga na koncu v zameno za to tudi nagradijo. Izka\xc5\xbeejo se kot prijazna in hvale\xc5\xbena bitja.\n_START_SECTION_\nAnaliza pravljice po Brunu Bettelheimu\n_START_PARAGRAPH_\nPravljica se za\xc4\x8dne z besedno zvezo\xc2\xa0\xc2\xbbSvoje dni\xc2\xab, kar pomeni, da nima dolo\xc4\x8denega dogajalnega \xc4\x8dasa. To nakazuje, da se to, kar sledi v nadaljevanju ne bo nana\xc5\xa1alo na sedanjost, ki jo poznamo, temve\xc4\x8d gre za namerno nejasnost za\xc4\x8detka, ki nakazuje prehod iz konkretnega sveta vsakdanje stvarnosti v abstrakten svet \xc4\x8dlovekove domi\xc5\xa1ljije._NEWLINE_Majhen razigran de\xc4\x8dek predstavlja vlogo pastir\xc4\x8dka. Nenadoma zagleda pred seboj tri dekleta, ki spijo na trati. To niso navadna dekleta, temve\xc4\x8d dobre vile. Po Bettelheimu vile nikoli ne spijo, temve\xc4\x8d se le delajo, da spijo. V obravnavani pravljici so povsem budne in spremljajo sleherno pastir\xc4\x8dkovo ravnanje. Kljub temu, da vile pastir\xc4\x8dku za dobro dejanje ponujajo najrazli\xc4\x8dnej\xc5\xa1a darila, on no\xc4\x8de ni\xc4\x8desar. Vile spoznajo njegovo skromnost in po\xc5\xa1tenost, zato mu sklenejo popla\xc4\x8dati na svoj na\xc4\x8din._NEWLINE_Otrok sicer intuitivno \xc4\x8duti, da se to, o \xc4\x8demer pravljica pripoveduje, v resnici ne dogaja, mora pa se zgoditi kot notranja izku\xc5\xa1nja in osebni razvoj. Pravljica prikazuje torej v domi\xc5\xa1ljijski in simboli\xc4\x8dni obliki stopnje odra\xc5\xa1\xc4\x8danje otroka. Pravlji\xc4\x8dni liki niso dobri in hudobni hkrati, osebe so utele\xc5\xa1ena krutost ali gola nesebi\xc4\x8dna dobrota, vmes ni ni\xc4\x8desar. Tako tudi pastir\xc4\x8dek in dobre vile niso ambivalentni liki, temve\xc4\x8d podoba dobrih, prijaznih bitij. Natan\xc4\x8dna opredelitev osebnosti posameznih literarnih junakov pomaga otroku urediti protislovna \xc4\x8dustva oziroma vnesti red v njegovo \xc5\xbeivljenje. Pravljica je za otroke privla\xc4\x8dna zato, ker izhaja iz njihovega dejanskega notranjega psiholo\xc5\xa1kega in \xc4\x8dustvenega stanja in je prilagojena njihovemu na\xc4\x8dinu mi\xc5\xa1ljenja in do\xc5\xbeivljanja sveta._NEWLINE_Iz kon\xc4\x8dnega izida pravljice lahko sklepamo, da se neposlu\xc5\xa1nost in pozabljivost kaznujeta. Pastir\xc4\x8dek ne dobi celotne \xc4\x8drede, ki so mu jo namenile dobre vile, pa\xc4\x8d pa le njen del, saj ni upo\xc5\xa1teval navodil. Pastir\xc4\x8dkova pozabljivost je kaznovana; iz tega sledi nauk, da prepovedi ne smemo prekr\xc5\xa1iti, sicer nosimo posledice._NEWLINE_Pravljico lahko spremljamo tudi skozi ilustracije, ki pa so po Bettelheimu prej mote\xc4\x8de kot koristne, saj ne ustrezajo otrokovim bistvenim potrebam. Ilustracije naj bi otrokovo domi\xc5\xa1ljijo odvra\xc4\x8dale od samostojnega do\xc5\xbeivljanja zgodbe.'